白居易
府西池北新葺水斋即事招宾偶题十六韵
缭绕府西面，潺湲池北头。
凿开明月峡，决破白苹洲。
清浅漪澜急，夤缘浦屿幽。
直冲行径断，平入卧斋流。
石叠青棱玉，波翻白片鸥。
喷时千点雨，澄处一泓油。
绝境应难别，同心岂易求？
少逢人爱玩，多是我淹留。
夹岸铺长簟，当轩泊小舟。
枕前看鹤浴，床下见鱼游。
洞户斜开扇，疏帘半上钩。
紫浮萍泛泛，碧亚竹修修。
读罢书仍展，棋终局未收。
午茶能散睡，卯酒善销愁。
檐雨晚初霁，窗风凉欲休。
谁能伴老尹，时复一闲游？